Wylem Nowy

Wylem Nowy, nim. Friedrich Wilhelm Nowy (roź. 15. januara 1870 w Bórkowach, wum. 1. oktobra 1933 w Chóśebuzu) jo był serbski ewangelski faraŕ a jaden z nejwažnjejšych dolnoserbskich kulturnych procowarjow.

Wylem Nowy jo był syn bura Fryca Nowego a jogo žeńskeje Marjany, roźoneje Starkojc, a bratš Hajna Nowego.  Wót 1881 do 1891 jo wón chójźił do gymnaziuma w Gubinje.  Pón jo wón studěrował teologiju w Halle a Barlinju.  Wót 1895 do 1902 jo był domacny wucabnik w Pódstupimje.  Swójo prědne źěło we Łužycy jo měł wót 1902 do 1904 ako faraŕ w Budestecach.  Pótom jo wót 1904 do 1910 statkował w Ketlicach, wót 1910 do 1917 w dolnołužyskej Brjazynje, a wót 1917 až do swójeje smjerśi w lěśe 1933 pśi chóśebuskej kloštaŕskej cerkwi.

Zgromadnje z Bogumiłom Šwjelu jo Nowy wót 1890 organizěrował dolnoserbske studentstwo. Jo był prědny pśedsedaŕ w 1891 załožonego studentskego Zwězka serbskich pśijaśelow. Jo měł wažny późěl na pśewjeźenju zjawnych młodoserbskich zarědowanjow, kótarež su se pśewjadli ako spiwaŕske swěźenje wót 1893 až do 1906.  W Barlinju jo nawjedował wuwucowanje a zwucowanje serbskich studentow w maminej rěcy.

Jo dopisował do Serbskego Casnika wósebnje pód rubriku z Bóžego kralojstwa mjeńše rozpominanja a jo pódał do Casopisa Maśice Serbskeje nektrologi wuznamnych procowarjow.

Wót 1894 jo wón był cłonk Maśice Serbskeje a mjazy 1913 – 1933 pśedsedaŕ dolnoserbskeje Maśice.

 Žrědła 

Kategorija:Roź. 1870
Kategorija:Wum. 1933
Kategorija:Maśicaŕ
Kategorija:Wósoba (Dolna Łužyca)
Kategorija:Serb
Kategorija:Wucabnik
Kategorija:Muž